
Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A. 	mivel 2025. február 27-én a thaiföldi hatóságok megsértették a nemzetközi jogot azáltal, hogy legalább 40 ujgur menekültet kitoloncoltak Kínába, ahol őket önkényes fogva tartás, kínzás és súlyos emberi jogi jogsértések kockázata fenyegeti; mivel más biztonságos országok felajánlották az ujgur menekültek áttelepítését;
B.	mivel kitoloncolásuk előtt ezeket a személyeket több mint egy évtizede fogva tartották thaiföldi idegenrendészeti központokban, ahol a jelentések szerint legalább öt ujgur – köztük kiskorúak – embertelen körülmények miatt meghalt;
C.	mivel a thaiföldi büntető törvénykönyv felségsértésről szóló 112. cikkének rendelkezései a világon a legszigorúbbak közé tartoznak, és ellentétesek Thaiföldnek a Polgári és Politikai Jogok Nemzetközi Egyezségokmánya szerinti kötelezettségeivel;
D.	mivel 2020 óta több mint 1960 demokráciapárti aktivistát, emberijog-védőt és újságírót – köztük több mint 280 kiskorút – vontak büntetőeljárás alá vagy ítéltek el véleményük miatt a véleménynyilvánítás szabadságát korlátozó elnyomó törvények, például a felségsértésről szóló törvény, a lázadásról szóló törvény, a gyülekezésről szóló törvény és a számítástechnikai bűnözésről szóló törvény alapján; mivel olyan prominens aktivistákat, mint Arnon Nampa, Mongkon Thirakhot és Anchan Preelert, aránytalanul hosszú, akár 50 évig terjedő börtönbüntetésre ítéltek a monarchia békés bírálata miatt;
E.	mivel az alkotmánybíróság feloszlatta az ország legnagyobb pártját, és 44 parlamenti képviselő ellen emeltek vádat amiatt, hogy módosításokat javasoltak a felségsértésről szóló törvényhez, és a politikától való esetleges élethosszig tartó eltiltás fenyegeti őket; mivel több parlamenti képviselő, köztük Piyarat Chongthep, Rakchanok Srinok és Chonthicha Jangrew ellen is büntetőeljárás van folyamatban politikai tevékenységeik és nyilatkozataik miatt;
1.	elítéli az ujgur menekültek Kínába történő kitoloncolását; felszólítja a thaiföldi hatóságokat, hogy haladéktalanul állítsák le a menekültek, menedékkérők és politikai másként gondolkodók minden további kitoloncolását olyan országokba, ahol életük veszélyben van;
[bookmark: _GoBack]2.	sürgeti a thaiföldi kormányt, hogy biztosítson korlátlan hozzáférést az ENSZ Menekültügyi Főbiztosának Hivatala (UNHCR) számára valamennyi fogva tartott ujgur menedékkérőhöz, és nyújtson átlátható tájékoztatást helyzetükről;
3.	felszólítja Kínát, hogy tartsa tiszteletben a kitoloncolt ujgurok alapvető jogait, biztosítson átlátható tájékoztatást tartózkodási helyükről, biztosítson az UNHCR számára hozzáférést hozzájuk, és engedje szabadon a fogva tartottakat;
4.	felszólítja Thaiföldet, hogy ratifikálja a menekültek helyzetére vonatkozó 1951. évi egyezményt és annak 1967. évi jegyzőkönyvét, és vezessen be átlátható, tisztességes és humánus menekültügyi rendszert;
5.	hangsúlyozza, hogy Thaiföld fontos uniós partner; ösztönzi Thaiföldet, hogy a demokratikus elvekkel és a nemzetközi emberi jogi normákkal összhangban erősítse meg intézményeit; felhívja a kormányt, hogy módosítsa vagy helyezze hatályon kívül a 112. cikket és más elnyomó törvényeket a véleménynyilvánítás szabadságához, a békés gyülekezéshez és a politikai részvételhez való jog garantálása érdekében;
6.	kéri, hogy biztosítsanak amnesztiát minden olyan parlamenti képviselőnek és aktivistának, akit a felségsértésről szóló rendelkezések és más elnyomó törvények alapján vontak büntetőeljárás alá vagy börtönöztek be;
7.	felszólítja a Bizottságot, hogy a szabadkereskedelmi megállapodásról folytatott tárgyalásokat kihasználva gyakoroljon nyomást Thaiföldre, hogy reformálja meg az elnyomó törvényeket, különösen a felségsértésről szóló törvényt, engedje szabadon a politikai foglyokat, állítsa le az ujgur menekültek kitoloncolását, és ratifikálja az ILO valamennyi alapvető egyezményét; felhívja a tagállamokat, hogy függesszék fel a Kínai Népköztársasággal kötött kiadatási szerződéseket;
8.	utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a thaiföldi és a kínai hatóságoknak.




image1.png




